b'\n_START_ARTICLE_\nHMS Beagle (H30)\n_START_SECTION_\nPalvelus\n_START_PARAGRAPH_\nHMS Beagle palveli 1938 lentotukialus HMS Ark Royalin varmistusaluksena._NEWLINE_Alus palasi syyskuussa 1939 Devonportin telakalta, jolloin se liitettiin 19. H\xc3\xa4vitt\xc3\xa4j\xc3\xa4laivueeseen Doveriin. Alus suojasi laivueen mukana Kanaalin saattueita ja partioi Pohjanmerell\xc3\xa4. Alus siirrettiin 18. joulukuuta 1939 Falmouthiin telakalle._NEWLINE_Alus palasi palvelukseen 22. tammikuuta 1940. Se ja HMS Boadicea kuljettivat 6. helmikuuta 1940 Belgiasta Doveriin p\xc3\xa4\xc3\xa4ministeri Winston Churchillin, sotakabinetin ja esikuntap\xc3\xa4\xc3\xa4llik\xc3\xb6n._NEWLINE_Alus siirrettiin Kotilaivastoon tukemaan liittoutuneiden maihinnousua Norjaan (operaatio Wilfred/R4). Alus suojasi 25. huhtikuuta yhdess\xc3\xa4 HMS Grenaden, HMS Fortunen, HMS Volunteerin, HMS Encounterin ja HMS Escortin kanssa lentotukialuksia HMS Glorious ja HMS Ark Royal. Alus palasi 27. huhtikuuta HMS Gloriousin mukana Scapa Flowhun t\xc3\xa4ydent\xc3\xa4m\xc3\xa4\xc3\xa4n lentokoneensa ja palaten 30. huhtikuuta takaisin Norjan vesille._NEWLINE_Kes\xc3\xa4kuussa alus suojasi risteilij\xc3\xa4 HMS Vindictiven kanssa joukkojenkuljetussaattuetta vet\xc3\xa4ydytt\xc3\xa4ess\xc3\xa4 Norjasta. Kotimaahan palattuaan alus palasi siirrettiin evakuoimaan joukkoja mannermaalta._NEWLINE_Alus suojasi 16. kes\xc3\xa4kuuta St. Nazairen evakuointia (operaatio Ariel). Alus laski Bordeauxiin tuhoamispartion ja otti kannelleen pakolaisia palatessaan kotimaahan._NEWLINE_HMS Beagle liitettiin hein\xc3\xa4kuussa 1. H\xc3\xa4vitt\xc3\xa4j\xc3\xa4laivueeseen Doveriin. Alus joutui 19. hein\xc3\xa4kuuta sy\xc3\xb6ksypommittajien maalitauluksi Doverin satamanedustalla. Siihen ei osunut, mutta l\xc3\xa4helle osuneiden pommien sirpaleet vaurioittivat gyrokompassia ja kattilahuonetta niin, ett\xc3\xa4 alus siirrettiin 20. hein\xc3\xa4kuuta telakalle Devonportiin. Se palasi palvelukseen 16. elokuuta, jolloin se liitettiin 22. H\xc3\xa4vitt\xc3\xa4j\xc3\xa4laivueeseen Devonportissa._NEWLINE_HMS Beagle, HMS Highlander ja HMS Bulldog tulittivat 14. syyskuuta vastaisena y\xc3\xb6n\xc3\xa4 Cherbourgia tunkeuduttuaan Seine-joelle._NEWLINE_HMS Beagle irrotettiin 14. lokakuuta Kotilaivastosta suojaamaan HMS Argusta sen viedess\xc3\xa4 lentokoneita Islantiin. Paluun j\xc3\xa4lkeen alus siirrettiin 18. lokakuuta saattuepalvelukseen Pohjois-Atlantille._NEWLINE_HMS Beagle liitettiin 2. marraskuuta saattueeseen WS4 Clydess\xc3\xa4 yhdess\xc3\xa4 HMS Bulldogin ja HMS Hesperuksen sek\xc3\xa4 Kanadan laivaston h\xc3\xa4vitt\xc3\xa4jien Ottawan, Saguenayn ja Skeenan kanssa. Alus irtautui seuraavana p\xc3\xa4iv\xc3\xa4n\xc3\xa4 saattueesta palaten Clydeen saattueen HX83 mukana._NEWLINE_Se poimi 5. marraskuuta merest\xc3\xa4 28 brittil\xc3\xa4isen tankkerin Scottish Maidenin eloonj\xc3\xa4\xc3\xa4nytt\xc3\xa4. Saksan laivaston sukellusvene U-99 oli upottanut tankkerin 225 merimailia l\xc3\xa4nteen Bloody Forelandista (54\xc2\xb036\xe2\x80\xb2N, 14\xc2\xb023\xe2\x80\xb2W )._NEWLINE_HMS Beagle suojasi 18. marraskuuta 1. Miinanlaskijalaivueen aluksia luotaessa miinakentt\xc3\xa4 operaatiossa SN3, mink\xc3\xa4 j\xc3\xa4lkeen alus palasi saattuepalvelukseen Atlantille. Alus suojasi 3. tammikuuta 1941 uudelleen miinoitusoperaatiota (operaatio SN6) ja seuraavana p\xc3\xa4iv\xc3\xa4n\xc3\xa4 uudelleen operaatiota SN65._NEWLINE_HMS Beagle liitettiin 12. tammikuuta suojaamaan saattuetta WS5B Clydest\xc3\xa4. Alus erkani saattueesta 16. tammikuuta palaten Clydeen. Alus siirrettiin helmikuussa 4. Saattajaryhm\xc3\xa4\xc3\xa4n._NEWLINE_HMS Beagle suojasi useita saattueita Pohjois-Atlantilla ja Kanaalin alueella, kunnes se k\xc3\xa4rsi 24. lokakuuta vaurioita myrskyss\xc3\xa4. Alus siirrettiin telakalle, jossa korjausten lis\xc3\xa4ksi alukselle asennettiin tutka. Se palasi marraskuussa saattuepalvelukseen._NEWLINE_HMS Beagle suojasi marraskuun lopulla saattuetta ON40 Clydest\xc3\xa4, mist\xc3\xa4 irtaantuessaan alus purjehti Islantiin suojaan myrskylt\xc3\xa4. Alus liittyi saattueeseen SC156 palatakseen Clydeen, jossa alus poistettiin palveluksesta ja se siirrettiin Tyneen telakalle. Telakalla alus muutettiin sukellusveneentorjunta-alukseksi, kun sille asennettiin Hedgehogin prototyyppi ja sen torpedoputket muutettiin syvyyspommin heittimiksi. Alukselle asennettiin my\xc3\xb6s paranneltu tutka. Alus palasi saattuepalvelukseen 12. huhtikuuta 1942._NEWLINE_HMS Beagle siirrettiin 5. helmikuuta 1943 L\xc3\xa4nsi-Afrikan asemalle sijoituspaikkanaan Freetown. Alus matkasi maaliskuussa uuteen sijoituspaikkaansa, jossa se suoritti sukellusveneentorjuntaa ja saattueiden suojausta. Alus m\xc3\xa4\xc3\xa4r\xc3\xa4ttiin 19. syyskuuta palaamaan kotimaahan, jossa sen tuli liitty\xc3\xa4 Kotilaivastoon. Se matkasi lokakuussa kotiin, miss\xc3\xa4 se siirrettiin J\xc3\xa4\xc3\xa4meren saattueiden suojaamiseen._NEWLINE_HMS Beagle m\xc3\xa4\xc3\xa4r\xc3\xa4ttiin 10. toukokuuta 1944 tukemaan Normandian maihinnousua osana Force J:t\xc3\xa4. Alus siirtyi osastoon kes\xc3\xa4kuun alussa ja 4. kes\xc3\xa4kuuta se liittyi saattueen J8 suojueeseen. Saattue aloitti seuraavana p\xc3\xa4iv\xc3\xa4n\xc3\xa4 matkansa Kanaalin yli, mist\xc3\xa4 HMS Beagle palasi seuraavana p\xc3\xa4iv\xc3\xa4n\xc3\xa4. Alus suojasi maihinnousualuetta E-veneilt\xc3\xa4 19. kes\xc3\xa4kuuta alkaen._NEWLINE_HMS Beagle siirrettiin 19. hein\xc3\xa4kuuta Sheernessiin telakalle, josta se palasi elokuussa rannikkosaattueiden suojausteht\xc3\xa4viin ja edelleen J\xc3\xa4\xc3\xa4meren saattueiden suojaamiseen. Alus siirrettiin telakalle 21. joulukuuta 1944, mist\xc3\xa4 se palasi palvelukseen helmikuussa 1945._NEWLINE_HMS Beaglelle nousi joukkoja Kanaalisaarten haltuunottamiseksi (operaatio Nest Egg). Alus otti osaa 9. toukokuuta 1945 Kanaalisaarten saksalaisen varuskunnan antautumiseen. Alus siirrettiin 24. toukokuuta Devonportin reserviin._NEWLINE_HMS Beagle sijoitettiin poistolistalle VJ-p\xc3\xa4iv\xc3\xa4n j\xc3\xa4lkeen ja se myytiin 22. joulukuuta romutettavaksi BISCOlle, joka allokoi sen Metal Industriesille. Alus saapui 15. tammikuuta 1946 hinauksessa romuttajalle Charlestowniin Rosythiin.'